  Майя Бывальцева 2017-тӥ ар кутсконысен Удмуртиын ужтэк кылемъёслэн лыдзы кулэсмиз но 1,13 процент луиз. Кызьы ивортӥзы элькунысь ужъя министерстволэн пресс-службаяз, кылем арын та дырлы ик лыдпус бадӟымгес вал — 1,29 процент. Элькунысь калыкез уже интыянъя ёзэсын ужтэк кылемъёс 9 сюрслэсь кӧня ке тросгес пусъемын. Улосвыл министерство ивортэмъя, соослэн лыдзы тужгес шӧдскымон кулэсмиз Алнаш (-25 процент) но Дэбес (-26 процент) ёросъёсын. Пусъём, 3 каръёсын но 4 ёросъёсын ужтэк кылемъёслэн лыдзы элькунъя шоро-куспо лыдпуслэсь ӧжытгес: Воткаын — 0,66 процент, Ижкарын — 0,80 процент, Можгаын — 0,87 процент, Дэри ёросын — 0,64 процент, Ува ёросын — 0,77 процент, Эгра ёросын — 0,84 процент, но Якшур-Бӧдья ёросын — 0,88 процент. Таяз арын куинь толэзьскын калыкез уже интыянъя ёзэсъёсы уж сётӥсьёслэсь 12 сюрс 400 вакансиос сярысь ивортонъёс вуизы. 1 сюрс 683-ез со пӧлысь ёзэсэн валче нимысьтыз программаосты быдэсъясь огазеяськонъёслэсь. Вераны кулэ, ужасьёслы кулэяськон будӥз 19 интывылъёсын — Алнаш, Балезино, Грак, Дэри, Эгра, Камбарка, Кизнер, Кияса, Красногорск, Сьӧлта, Ува, Шаркан, Юкаменск, Яр ёросъёсын но Ижкарын, Воткаын, Глазкарын, Можгаын, Сарапулын. Выль ӧнерлы дышетскыны таяз арын келямын 1 сюрс 143 ужтэк кылемъёс, арлыдзыя пенсие потэм 19 мурт, 3 аресозь нылпиенызы пукись 80 нылкышноос. Калыкез уже интыянъя ёзэс юрттэмен 2017-тӥ ар кутсконысен 3 сюрс 554 адями уж шедьтӥз, со пӧлын 160 сӧсыръёс. Азьло сямен ик, ужъя рынокын тужгес кулэ вуриськисьёс, токарьёс, слесарьёс, трактористъёс, пыжиськисьёс, арматурщикъёс. Ужпӧр кулэсмемен но кулэяськон ӧвӧлэн сэрен 50 огазеяськонъёсын 3 сюрс 14 адями вакчиятэм ужан дыре выжтэмын , уж сётӥсьлэн янгышезъя 5 огазеяськонъёсын 89 адями уг ужа. Тегъёс: Мерлык Удмуртия ужтэккылемъёс ужъяминистерство  